Amplats stel 643 afgedankte werkers weer aan | Netwerk24
Amplats stel 643 afgedankte werkers weer aan
Deur Elvira Wood 30 Mei 2019 09:31
Anglo American Platinum (Amplats) het ál 643 werkers heraangestel wat hy in Mei by sy Mototolo-platinummyn afgedank het.
Amplats se Thumela-platinummyn.Foto: Verskaf
Die werkers was lede van die mynwerkersvakbond die General Industrial Workers Union of South Africa (Giwusa). Hulle het op 12 Mei onwettig by die myn begin staak.
Amplats sê vroeg Donderdagoggend in 'n verklaring op die JSE se nuusdiens Sens hy en die vakbond het tot vergelyk gekom oor die kwessie van die mediese skema wat Amplats aan die werkers bied. Die staking is dus beëindig.
Die vakbond het beweer dat die veranderinge wat Amplats aan lede se mediese skema gemaak het toe hy die myn in November 2018 by Glencore gekoop het, het mynwerkers se diensvoorwaardes verander. Hy het 'n geskil by die Kommissie vir Versoening, Bemiddeling en Arbitrasie(KVBA) geregistreer.
Amplats sê weer hy het net die lede se mediese skema met sy eie – Platinum Health – vervang, wat soortgelyke voordele bied.
Giwusa het glo nou van plan verander, en stem nou wel saam met Amplats wat betref die mediese skema.
Amplats sê hoewel hy al die werkers heraangestel het en hulle na verwagting weer vanaf Vrydag 31 Mei by die werk sal wees, gaan hy hulle nie betaal vir die tyd wat hulle gestaak het nie.
Hy gee hulle wel die geleentheid om die geld wat hulle verloor het in die volgende vier maande in te haal deur ekstra skofte te werk en om te help verseker dat verlore produksie wel teruggekry word.